Vaikuttaahan se paljonkin. Esimerkiksi voimanostossa tarkoituksena on nostaa mahdollisimman paljon rautaa, joten käydään vain niin alhaalla kuin sääntöjen mukaan täytyy. Näissä meidän treeneissähän pääpointti ei ole suurin mahdollinen lisäkuorma vaan optimaalinen tekniikka ja hyvä lihasaktivaatio. Syväkyykky pienemmillä painoilla kehittää paremmin ja tasapuolisemmin lihaksia kuin mahdollisimman isoilla painoilla tehty osakyykky.
Sopivan syvyyden voi löytää siten, että menee ilman painoja syväkyykkyyn lepäilemään rennosti ja selkä pyöreänä. Sieltä sitten suoristetaan selkä ja jännitetään vatsaa ja jalkoja – tämä nostaa asentoa hieman ylemmäs. Tähän syvyyteen voi tehdä alkuun lämmittelykyykkyjä ilman lisäpainoja, sitten pikku painoilla ja lopulta sitten niillä omilla sarjapainoilla.
Eniten kannattaa keskittyä tosi hyvään tekniikkaan, esim. levittää maata sivuille kengillä eli aktivoida pakaroita kunnolla nousuun. Aina tekniikka ennen painojen lisäämistä! Siten kyykkäilystä tulee turvallisen ja tehokkaan tuntoista, ja sitä se toki onkin. Satojen ja satojen toistojen myötä kyykkyynkin tulee lisää varmuutta, löytyy se oma kyykkysyvyys ja painoja uskaltaa lisätä hiljalleen lisää. :)